Ludia gũtuĩka Mũkristiano thĩinĩ wa Filipi (11-15)
Paulo na Sila gũikio njera (16-24)
Mũrangĩri wa njera na andũ a nyũmba yake kũbatithio (25-34)
Paulo kuuga macũngwo mũhera (35-40)
16 Paulo agĩgĩkinya Deribe o na Lusitera. Na kũu nĩ kwarĩ na mũrutwo ũmwe wetagwo Timotheo, mũrũ wa mũtumia Mũyahudi warĩ mwĩtĩkia no ithe aarĩ Mũngiriki,2 na ngumo ciake njega nĩ ciaaragio ũhoro wacio nĩ ariũ a Ithe witũ a Lusitera na Ikonio.3 Paulo akĩonania wendi wa gũthiĩ na Timotheo, agĩthiĩ nake na akĩmũruithia nĩ ũndũ wa Ayahudi arĩa maarĩ matũũra-inĩ macio, tondũ othe nĩ mooĩ atĩ ithe aarĩ Mũngiriki.4 Na matũũra-inĩ marĩa maageragĩra, maathiaga makĩmenyithanagia matua ma kũrũmĩrĩrũo marĩa maatuĩtwo nĩ atũmwo na athuri arĩa maarĩ Jerusalemu.5 Nacio ciũngano igĩthiĩ na mbere kũgĩa na hinya ũhoro-inĩ wa wĩtĩkio na kuongerereka mũthenya o mũthenya.6 Ningĩ magĩthiĩ Ferugia o hamwe na bũrũri wa Galatia, tondũ nĩ maagiririo nĩ roho mũtheru kwaria kiugo kĩa Ngai mwena wa Asia.7 Makĩria ma ũguo, magĩikũrũka magĩkinya Musia, makĩgeria gũthiĩ Bithunia, no roho wa Jesu ndwametĩkĩririe.8 Kwoguo magĩtuĩkanĩria Musia na magĩikũrũka magĩkinya Teroa.9 Na kũrĩ ũtukũ, Paulo akĩona kĩoneki—mũndũ ũmwe Mũmakedonia aarũgamĩte hau akĩmũthaitha akĩmwĩra: “Ringa ũũke Makedonia ũtũteithie.”10 Arĩkia kuona kĩoneki kĩu o ũguo, tũkĩgeria gũthiĩ Makedonia, tondũ nĩ twamenyire atĩ nĩ Ngai watwĩtĩte tũkamahunjĩrie ũhoro ũrĩa mwega.11 Nĩ ũndũ ũcio, tũgĩthiĩ na meri kuuma Teroa ĩmwe kwa ĩmwe nginya Samotherake, no mũthenya ũrĩa warũmĩrĩire tũgĩthiĩ Neapoli;12 na kuuma kũu tũgĩthiĩ Filipi, itũũra rĩaathagwo nĩ Roma, rĩrĩa rĩarĩ igweta mũno gĩcigo-inĩ kĩu kĩa Makedonia. Tũgĩikara kũu thikũ cigana ũna.13 Mũthenya wa Thabatũ tũgĩthiĩ nja ya kĩhingo hakuhĩ na rũũĩ, harĩa twaiguĩte atĩ nĩ haarĩ na handũ ha kũhoerũo, tũgĩikara thĩ na tũkĩambĩrĩria kwarĩria atumia arĩa maagomanĩte ho.14 Na mũtumia ũmwe wetagwo Ludia wa kuuma Thuatira, warĩ mwendia wa nguo cia rangi wa ndaathi na mũthathaiya wa Ngai nĩ aathikagĩrĩria, na Jehova* akĩhingũra ngoro yake biũ nĩguo etĩkĩre maũndũ marĩa Paulo oigaga.15 Na rĩrĩa mũtumia ũcio na andũ a nyũmba yake maabatithirio, agĩtũthaitha agĩtwĩra: “Angĩkorũo nĩ muona atĩ ndĩ mwĩhokeku harĩ Jehova,* ũkai gwakwa mũikare kuo.” Agĩtũringĩrĩria mũno o nginya tũgĩthiĩ gwake.16 Rĩrĩa twathiaga handũ hau ha kũhoerũo, tũgĩcemania na mũirĩtu ũmwe ndungata warĩ na ndaimono ya ũragũri. Na nĩ aatongagia arĩa maamwathaga, na njĩra ya kũratha mohoro.17 Mũirĩtu ũcio agĩthiĩ atũrũmĩrĩire tũrĩ hamwe na Paulo akĩanagĩrĩra akoiga ũũ: “Athuri aya nĩ ndungata cia Ngai Ũrĩa ũrĩ Igũrũ Mũno na maramũhunjĩria njĩra ya ũhonokio.”18 Agĩikara agĩkaga ũguo thikũ nyingĩ. Nake Paulo akĩnogio nĩ ũndũ ũcio na akĩĩhũgũra akĩra ndaimono ĩyo ũũ: “Ndagwatha thĩinĩ wa rĩĩtwa rĩa Jesu Kristo uume thĩinĩ wake.” Nayo ĩkiuma o hĩndĩ ĩyo.19 Rĩrĩa arĩa maamwathaga moonire atĩ njĩra yao ya gwĩtongia nĩ yathira, makĩnyita Paulo na Sila makĩmakururia nginya thoko kũrĩ atongoria.20 Makĩmatwara kũrĩ acirithania, makĩmeera atĩrĩ: “Athuri aya nĩ mararehe ngũĩ itũũra-inĩ ritũ. Nĩ Ayahudi,21 na mararutana mĩtugo ĩrĩa ithuĩ Aroma tũtetĩkĩrĩtio kũrũmĩrĩra.”22 Nakĩo kĩrĩndĩ gĩkĩmokĩrĩra, nao acirithania magĩtembũranga nguo ciao, magĩcoka magĩathana mahũũrũo na iboko.23 Thutha wa kũmahũũra iboko nyingĩ, makĩmaikia njera na magĩatha mũrangĩri wa njera amarangĩre biũ.24 Tondũ wa gwathwo ũguo, akĩmaikia njera ya thĩinĩ na akĩmoherera ndungu magũrũ.25 No ta thaa thita cia ũtukũ, Paulo na Sila nĩ kũhoya maahoyaga makĩgoocaga Ngai na nyĩmbo, nao andũ arĩa moohetwo nĩ maamathikagĩrĩria.26 O rĩmwe gũkĩgĩa gĩthingithia kĩnene nginya mĩthingi ya njera ĩyo ĩgĩthingithio. Ningĩ, mĩrango yothe ĩkĩhingũka o rĩo, na mĩnyororo ya andũ othe ĩkĩohoka.27 Rĩrĩa mũrangĩri wa njera okĩrire na akĩona atĩ mĩrango ya njera yarĩ mĩhingũku, agĩcomora rũhiũ rwake na aarĩ hakuhĩ kwĩyũraga, ecirĩtie atĩ andũ arĩa moohetwo nĩ moorĩte.28 No Paulo akĩanĩrĩra akiuga: “Ndũkegere ngero, tondũ tũrĩ haha ithuothe!”29 Kwoguo mũrangĩri ũcio agĩtia matawa na akĩguthũka thĩinĩ, akĩgwa mbere ya Paulo na Sila ainainĩte mũno.30 Akĩmoimia nja akĩmoria: “Athuri aya, njagĩrĩirũo gwĩka atĩa nĩguo honoke?”31 Nao makĩmwĩra: “Ĩtĩkia Mwathani Jesu, na nĩ ũkũhonokio, wee o hamwe na andũ a nyũmba yaku.”32 Magĩkĩmũhunjĩria ũhoro wa Jehova* arĩ hamwe na andũ othe a nyũmba yake.33 O hĩndĩ ĩyo kũrĩ ũtukũ akĩmoya akĩmathambia ironda ciao. Agĩcoka akĩbatithio o rĩo marĩ na andũ othe a nyũmba yake.34 Akĩmatwara gwake mũciĩ na akĩmarehera irio metha-inĩ, na agĩkena mũno marĩ hamwe na andũ othe a nyũmba yake nĩ ũndũ wa gwĩtĩkia Ngai.35 Gwakĩa-rĩ, acirithania magĩtũma thigari ikoige ũũ: “Rekereria athuri acio.”36 Mũrangĩri wa njera akĩmenyithia Paulo ũhoro ũcio akĩmwĩra: “Acirithania nĩ maatũma andũ moiga mũrekererio. Kwoguo umai mũthiĩ na thayũ.”37 No Paulo akĩmeera atĩrĩ: “Maratũhũũrire mbere ya mũingĩ tũtatuĩrĩirũo, o na gũtuĩka tũrĩ Aroma, maracoka maratũikia njera. Anga rĩu marenda gũtũrekereria na hitho? Aca, gũtingĩthiĩ ũguo! Reke moke matũrekererie arĩ o.”38 Thigari icio igĩthiĩ ikĩhe acirithania ũhoro ũcio. Maigua atĩ athuri acio nĩ Aroma magĩĩtigĩra mũno.39 Nĩ ũndũ ũcio magĩthiĩ na makĩmahooreria, na thutha wa kũmoimagaria nginya nja, makĩmathaitha moime itũũra rĩu.40 No rĩrĩa mooimire njera maathire mũciĩ kwa Ludia; na rĩrĩa moonire ariũ a Ithe witũ, makĩmomĩrĩria na makiumagara.
kik_Latn kik_Latn kik_Latn kik_Latn kik_Latn